2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

จากวิกฤติซับไพรม์ในประเทศสหรัฐอเมริกาขยายผลไปสู่วิกฤตสถาบันการเงินทั่วโลก
และต่อเนื่องไปยังภาคธุรกิจที่แท้จริง ส่งผลทำให้กำลังการบริโภคทั้งในสหรัฐฯ ยุโรป
จนกระทั่งถึงเอเชียลดลงอย่างรุนแรง
ประเทศไทยเองซึ่งพึ่งพารายได้จากการส่งออกอัญมณีและเครื่องประดับไม่ต่ำกว่า 270,000
ล้านบาท ย่อมได้รับผลกระทบอย่างหลีกเลี่ยงมิได้
อีกทั้งจากวิกฤติที่เกิดขึ้นย่อมเกิดการแข่งขันด้านราคาอย่างรุนแรงจากผู้แข่งขันในอุตสาหกรรมอัญมณีและเครื่องประดับทั้งในประเทศด้วยกันเอง
และต่างประเทศ อันได้แก่ จีน อินเดีย
จนทำให้ความสามารถในการทำกำไรของอุตสาหกรรมนี้ลดลงเป็นอย่างมาก

อีกทั้งจากการปรับตัวของราคาทองคำซึ่งเป็นวัตถุดิบหลักในการผลิตสินค้าเครื่องประดับอัญมณี
เพิ่มขึ้นประมาณ 25% ของปี 2551 เทียบกับปี 2550 และความผันผวนของราคาทองคำในปี 2551
ช่วงตั้งแต่ 712 เหรียญต่อออนซ์ จนถึง 1,011 เหรียญต่อออนซ์
รวมทั้งการปรับตัวของราคาเนื้อเงินซึ่งเป็นวัตถุดิบหลักในการผลิตสินค้าเครื่องประดับอัญมณีเช่นเดียวกัน
เพิ่มขึ้นประมาณ 12% ของปี 2551 เทียบกับปี 2550 และความผันผวนของราคาเนื้อเงินในปี 2551
ช่วงตั้งแต่ 9.17 เหรียญต่อออนซ์ จนถึง 20.92 เหรียญต่อออนซ์
ย่อมส่งผลให้เกิดความลังเลในการสั่งซื้อสินค้าเครื่องประดับอัญมณีเป็นอย่างยิ่ง

จากปัจจัยเสี่ยงดังกล่าว บริษัทฯ จึงมีนโยบายกระจายความเสี่ยงทางการตลาด
โดยไม่พึ่งพาตลาดใดตลาดหนึ่งเป็นหลัก ในปัจจุบันบริษัทฯ กระจายฐานการตลาดทั้งในสหรัฐฯ ยุโรป
และเอเชีย อีกทั้งใช้นโยบายกระจายความเสี่ยงทางธุรกิจ
โดยสร้างฐานการตลาดแบรนด์ของตนเอง (Owned Brand Manufacturing)
ซึ่งขณะนี้มียอดขายประมาณ 24% ของรายได้จากการขายรวม (Consolidated Sales)
เพิ่มเติมจากการพึ่งพารายได้จากการผลิตให้กับลูกค้าเพียงเท่านั้น

การดำเนินนโยบายการสร้างฐานการตลาดแบรนด์ของตนเองสามารถรักษาความสามารถในการทำกำไรระยะยาว
และการบริหารจัดการในรายการต้นทุนสินค้าให้มีประสิทธิภาพได้ดียิ่งขึ้น

ปัจจัยความเสี่ยงที่มีผลกระทบต่อการดำเนินงานของบริษัท

1. ปัจจัยเสี่ยงด้านการขายและผลิต

จากวิกฤติเศรษฐกิจที่เกิดขึ้น
ย่อมส่งผลให้เกิดการชะลอคำสั่งซื้อเป็นอย่างมากในกลุ่มเครื่องประดับอัญมณี
และมีการแข่งขันด้านราคาที่รุนแรง เและเปลี่ยนแปลงรูปแบบ (Design) อย่างรวดเร็ว
รวมทั้งลูกค้าจะเก็บสินค้าคงเหลือน้อยลงเพื่อรักษาสภาพคล่องให้มากที่สุด
นั่นแสดงถึงผู้ผลิตสินค้าต้องผลิตสินค้าได้รวดเร็วขึ้น
ในขณะที่ยังคงรักษาคุณภาพและต้นทุนได้เหมือนเดิมหรือลดลง
นอกจากนี้ลูกค้ายังต้องการเครดิตเทอมที่ยาวขึ้นเพื่อชดเชยกับสภาพคล่องที่หายไปจากระบบสถาบันการเงิน

บริษัทฯ ดำเนินนโยบายป้องกันความเสี่ยงด้านการขายและการผลิตดังต่อไปนี้

-   บริษัทฯ กระจายการผลิตตามราคาที่ลูกค้าต้องการให้แก่ฐานการผลิตที่หลากหลายทั้งในประเทศ
    และต่างประเทศซึ่งประกอบด้วย โรงงานในเวียดนาม อินโดนีเซีย จีน และเยอรมันนี

-   บริษัทฯ
    มีศูนย์ออกแบบและพัฒนาผลิตภัณฑ์ของตนเองเพื่อตอบสนองความต้องการรูปแบบที่เปลี่ยนแปลงอย่างรวดเร็วของลูกค้าได้อย่างทันเวลา

-   บริษัทฯ ผลิตสินค้าได้รวดเร็วขึ้นจากการมีแรงงานฝีมือที่พัฒนาอย่างต่อเนื่องเป็นเวลานานกว่า
    30 ปี และสามารถควบคุมคุณภาพและต้นทุนจากการประหยัดขนาดการผลิต (Economies of
    Scale) ด้วยการมีฐานการผลิตที่หลากหลาย

-   บริษัทฯ
    มีฐานะทางการเงินที่แข็งแกร่งจึงมีความยืดหยุ่นทางการเงินที่จะให้เครดิตเทอมที่เหมาะสมแก่ลูกค้าแต่ละราย

2. ปัจจัยเสี่ยงด้านทรัพยากรบุคคล

บุคคลากรที่มีศักยภาพทางด้านการออกแบบ การผลิต และการสร้างนวัตกรรมใหม่ ๆ
ในอุตสาหกรรมเครื่องประดับอัญมณีมีอยู่อย่างจำกัด รวมทั้งการพัฒนาบุคคลากรใหม่ ๆ
ต้องใช้เวลายาวนานพอสมควรกว่าจะผลิตสินค้าที่มีคุณภาพเหมาะสมกับราคาที่แข่งขันได้ในตลาด

อีกทั้งผู้บริหารที่มีความเชี่ยวชาญและประสบการณ์ในอุตสาหกรรมเครื่องประดับอัญมณีในระดับสากลมีอยู่เป็นจำนวนน้อยมากเทียบกับการส่งออกอัญมณีและเครื่องประดับที่เป็นอุตสาหกรรมการส่งออกหลักของประเทศไทย

บริษัทฯ ดำเนินนโยบายป้องกันความเสี่ยงด้านทรัพยากรบุคคลดังต่อไปนี้

-   บริษัทฯ มีฝ่ายทรัพยากรบุคคลที่ดำเนินการอย่างมีประสิทธิภาพ
    นับตั้งแต่กระบวนการสรรหาเพื่อคัดเลือกบุคคลที่เหมาะสมกับตำแหน่งงาน
    มีการพัฒนาความรู้อย่างต่อเนื่องด้วยการทำงานในภาคปฏิบัติ (On the Job Training)
    และภาคทฤษฎีผ่านศูนย์พัฒนาบุคคล
    รวมทั้งการประเมินผลงานของพนักงานและผู้บริหารด้วยตัวชี้วัด (Key Performance
    Indicators)

-   บริษัทฯ
    รักษาบุคคลากรที่มีความสำคัญกับองค์กรด้วยระบบผลตอบแทนที่เหมาะสมทั้งรายได้และสวัสดิการทั้งที่พักอาศัย
    อาหาร สถานพยาบาล สถานออกกำลังกาย ห้องสมุด
    และศูนย์พัฒนาการเลี้ยงเด็กสำหรับพนักงาน (Nursery)
    อีกทั้งให้ผลตอบแทนในรูปแบบของใบสำคัญแสดงสิทธิ (Warrant) ผ่านโครงการ ESOP
    รายละเอียดตามหมายเหตุประกอบงบการเงิน

-   บริษัทฯ
    พัฒนาบุคคลใหม่เข้าสู่อุตสาหกรรมเครื่องประดับอัญมณีด้วยการจัดสรรงบประมาณและทรัพยากรของบริษัทฯ
    เพื่อสนับสนุนการพัฒนาแรงงานฝีมือร่วมกับกาญจนภิเษกวิทยาลัยช่างทองหลวง
    สาขาเครื่องประดับอัญมณี โดยดำเนินการต่อเนื่องมาเป็นปีที่ 9

-   บริษัทฯ และพนักงานบริษัทฯ
    ได้ร่วมกันจัดตั้งกองทุนสำรองเลี้ยงชีพขึ้นตามพระราชบัญญัติกองทุนสำรองเลี้ยงชีพ พ.ศ. 2530
    บริหารกองทุนโดยธนาคารทหารไทย จำกัด (มหาชน)
    เพื่อให้ความมั่นคงทางการเงินแก่พนักงานในกรณีลาออกหรือปลดเกษียณอายุ
    และเป็นสร้างความสัมพันธ์ที่ดีในองค์กรและเพิ่มแรงจูงใจในการทำงานให้กับพนักงาน

3. ปัจจัยความเสี่ยงด้านการเงิน

จากการที่บริษัทฯ เป็นผู้ผลิตและส่งออกเครื่องประดับอัญมณีส่งผลให้บริษัทฯ
มีความเสี่ยงด้านอัตราแลกเปลี่ยนที่ผันผวนอย่างมีนัยสำคัญ ไม่ว่าจะเป็นการคิดราคาสินค้า
การให้เครดิตกับลูกค้า
อีกทั้งความเสี่ยงจากการเก็บหนี้ให้ได้ตามกำหนดระยะเวลาในสภาพวิกฤติเศรษฐกิจอย่างในปัจจุบัน
รวมทั้งยังมีความเสี่ยงจากการเปลี่ยนแปลงของอัตราดอกเบี้ยตามภาวะตลาด
และการจำกัดสินเชื่อของธนาคารพาณิชย์

บริษัทฯ ดำเนินนโยบายป้องกันความเสี่ยงด้านการเงินดังต่อไปนี้

-   บริษัทฯ ได้ทำการป้องกันความเสี่ยงโดยการใช้สัญญาซื้อขายเงินล่วงหน้า (Forward
    Contract) และสัญญาขายสิทธิที่จะขายเงินตราต่างประเทศ (Put Option)
    และการใช้วิธีทำธุรกรรมในสกุลเงินเดียวกัน (Natural Hedge)

-   บริษัทฯ ได้ตรวจสอบเครดิตของลูกค้าเดิม
    และลูกค้ารายใหม่โดยมีการพิจารณาจากผลประกอบการ ฐานะทางการเงินอย่างละเอียด
    อีกทั้งบริษัทฯ มีกระบวนการติดตามหนี้อย่างใกล้ชิด
    และการทบทวนวงเงินที่ให้กับลูกค้าอยู่อย่างสม่ำเสมอ
    สำหรับลูกค้าบางรายอาจมีการขอมัดจำค่าสินค้าก่อนรับคำสั่งซื้อ

-   บริษัทฯ ได้กระจายการใช้วงเงินกู้ประเภทหมุนเวียนกับหลายธนาคาร
    เพื่อป้องกันการยกเลิกวงเงินกู้ และมีการรักษาสัดส่วนหนี้สินต่อทุน (D/E) อยู่ระดับไม่เกิน 1
    เท่า เพื่อลดภาระการจ่ายดอกเบี้ยและความผันผวนที่อาจจะเกิดขึ้นได้ในอนาคต

4. ปัจจัยความเสี่ยงด้านข้อมูลเทคโนโลยี่สารสนเทศ

จากความก้าวหน้าทางด้านเทคโนโลยีสารสนเทศ และการติดต่อกับคู่ค้าผ่านระบบอินเตอร์เน็ท
เป็นผลให้เครือข่ายสารสนเทศของบริษัทฯ
อาจประสบกับการเข้าถึงข้อมูลของบุคคลภายนอกที่ไม่ได้สิทธิให้เข้าสู่ระบบสารสนเทศของบริษัทฯ
ซึ่งอาจก่อให้เกิดความเสียหายต่อฐานข้อมูลที่ใช้ในการดำเนินงานของบริษัทฯ

บริษัทฯ ดำเนินนโยบายป้องกันความเสี่ยงด้านข้อมูลเทคโนโลยีสารสนเทศดังต่อไปนี้

-   บริษัทฯ
    ได้ดำเนินการติดตั้งอุปกรณ์และโปรแกรมเพื่อป้องกันการเข้าสู่ระบบจากผู้ที่มิได้รับอนุญาต

-   บริษัทฯ ได้มีการกำหนดนโยบายในการเข้าสู่ระบบเครือข่ายสารสนเทศ
    และตรวจสอบระบบอย่างสม่ำเสมอ

-   บริษัทฯ ได้มีระบบการสำรองข้อมูล (Back-up) ที่ทันสมัย
    และทำการสำรองข้อมูลสำคัญอยู่เป็นประจำ